ഇടപ്പള്ളി മേൽപ്പാലം

എറണാകുളം ജില്ലയിലെ കൊച്ചി നഗരത്തിലെ ഒരു മേൽപ്പാലമാണ് ഇടപ്പള്ളി മേൽപ്പാലം.  എൻ. എച്ച്. 66 ദേശീയ പാതയിൽ ഇടപ്പള്ളി ജംഗ്ഷനിലാണ് ഈ മേൽപ്പാലം സ്ഥിതിചെയ്യുന്നത്. ലുലു മാളിന്റെ മുന്നിൽ നിന്ന് ആരംഭിച്ച് ഇടപ്പള്ളി-പാലാരിവട്ടം റോഡിലെ ഇടപ്പള്ളി പള്ളിയുടെ മുന്നിൽ ഈ മേൽപ്പാലം അവസാനിക്കുന്നു. രണ്ട് ദേശീയപാതകളും ചേരുന്ന ഇടപ്പള്ളി ജംഗ്ഷനിലെ തിരക്ക് കുറയ്ക്കുന്നതിനായി കൊച്ചി മെട്രോയുടെ നിർമ്മാണത്തിന്റെ ഭാഗമായാണ് ഈ മേൽപ്പാലം നിർമ്മിച്ചത്. 2016 സെപ്റ്റംബറിലാണ് ഈ മേൽപ്പാലം പൊതുജനങ്ങൾക്കായി തുറന്നുകൊടുത്തത്.

 അവലോകനം 
കൊച്ചിയിലെ ഒരു പ്രധാന വാണിജ്യ കേന്ദ്രവും ഒരു പ്രമുഖ പാർപ്പിട മേഖലയുമാണ് ഇടപ്പള്ളി. എൻഎച്ച് 66, എൻഎച് 544 എന്നീ ദേശീയ പാതകൾ ചേരുന്ന കേരളത്തിലെ ഏറ്റവും തിരക്കേറിയ ജംഗ്ഷനുകളിൽ ഒന്നാണിത്. മേൽപ്പാലം നിർമ്മിക്കുന്നതിന് മുമ്പ്, ഗതാഗതക്കുരുക്കും അപകടങ്ങളും കാരണം ഇടപ്പള്ളി ജംഗ്ഷൻ കുപ്രസിദ്ധമായിരുന്നു. ഇടപ്പള്ളിക്കു കുറുകെ മേൽപ്പാലം നിർമ്മിക്കുന്നതിനുള്ള തറക്കല്ലിടൽ 2013 ജൂണിൽ നടന്നു. 20 മാസത്തിനുള്ളിൽ ഇത് പൂർത്തിയാക്കേണ്ടതായിരുന്നു. എന്നാൽ പ്രതികൂല കാലാവസ്ഥയും പാറമട പണിമുടക്ക് ഉൾപ്പെടെയുള്ള മറ്റ് ഘടകങ്ങളും കാരണം പദ്ധതി ഒരു വർഷത്തിലേറെയായി വൈകി, കൂടാതെ രണ്ട് സമയപരിധികളും ലംഘിച്ചു. കൊച്ചി മെട്രോയുടെ ഭാഗമായി ഡൽഹി മെട്രോ റെയിൽ കോർപ്പറേഷനാണ് ഈ മേൽപ്പാലം നിർമ്മിച്ചത്. ശരിയായ പുനരധിവാസത്തിനായി ചെലവഴിച്ച 30 കോടി രൂപ ഉൾപ്പെടെ മൊത്തം 78 കോടി രൂപ ഈ പദ്ധതി നടപ്പിലാക്കാനായി ചെലവായി. 2016 സെപ്റ്റംബർ 12 ന് ഈ മേൽപ്പാലം പൊതുജനങ്ങൾക്കായി തുറന്നു കൊടുത്തു. 433 മീറ്ററാണ് മേൽപ്പാലത്തിന്റെ ആകെ നീളം. മെട്രോ റെയിൽ വയഡക്റ്റിന്റെ ഇരുവശത്തും രണ്ട് സ്വതന്ത്ര പാതകൾ ഇതിൽ ഉൾപ്പെടുന്നു. റോഡുകളുടെ ഇരുവശത്തും നടപ്പാതകൾ നിർമ്മിച്ച് ഇടപ്പള്ളി ജംഗ്ഷൻ കാൽനടയാത്രക്കാർക്കും അനുയോജ്യമായ സ്ഥലമാക്കി മാറ്റി.
 ഇതും കാണുക 

 വൈറ്റില മേൽപ്പാലം
 കുണ്ടന്നൂർ മേൽപ്പാലം

 അവലംബങ്ങൾ 

വർഗ്ഗം:കേരളത്തിലെ ദേശീയപാതകൾ